b'\n_START_ARTICLE_\nSepti\xc4\x8dni \xc5\xa1ok\n_START_SECTION_\nDefinicija\n_START_PARAGRAPH_\nSepti\xc4\x8dni \xc5\xa1ok je vrsta hude sepse in je opredeljen s hipotenzijo, ki jo povzro\xc4\x8di sepsa in ki se ne izbolj\xc5\xa1a kljub ustreznemu nadome\xc5\xa1\xc4\x8danju teko\xc4\x8dine, ter s hkrati prisotnimi motnjami perfuzije organov ali motenim njihovim delovanjem. Po prejemu inotropno delujo\xc4\x8dih ali vazokonstriktornih zdravil se lahko pri bolnikih krvni tlak popravi, vendar dokler sta prisotna motena prekrvitev in delovanje organov, \xc5\xa1e vedno velja, da gre za septi\xc4\x8dni \xc5\xa1ok.\n_START_SECTION_\nVzroki\n_START_PARAGRAPH_\nVe\xc4\x8dina primerov je posledica bolni\xc5\xa1ni\xc4\x8dne oku\xc5\xbebe z gramnegativnimi bacili ali grampozitivnimi koki. Redko je povzro\xc4\x8ditelj kandida ali druga gliva. Kadar septi\xc4\x8dni \xc5\xa1ok povzro\xc4\x8dijo stafilokokni ali streptokokni toksini, govorimo o toksi\xc4\x8dnem \xc5\xa1oku. Pogosteje se pojavlja pri novorojen\xc4\x8dkih, bolnikih, starej\xc5\xa1ih od 35 let ter pri nose\xc4\x8dnicah.\n_START_SECTION_\nEpidemiologija\n_START_PARAGRAPH_\nPojavnost sepse v svetovnem merilu je ve\xc4\x8d kot 20 milijonov primerov na leto, pri \xc4\x8demer zna\xc5\xa1a smrtnost zaradi septi\xc4\x8dnega \xc5\xa1oka do 70-odstotna, kar velja tudi za razvite dr\xc5\xbeave. Na intenzivnih oddelkih sta te\xc5\xbeka sepsa in septi\xc4\x8dni \xc5\xa1ok najpomembnej\xc5\xa1i vzrok smrti. Za posledicami te\xc5\xbeke sepse v Evropi letno umre ve\xc4\x8d kot 150.000 bolnikov, v Zdru\xc5\xbeenih dr\xc5\xbeavah Amerike pa ve\xc4\x8d kot 200.000 bolnikov, kar je skoraj 10% vseh smrtnih primerov. Pojavnost sepse se je v zadnjih desetletjih pove\xc4\x8devala, zlasti zaradi porasta \xc5\xa1tevila in invazivnosti kirur\xc5\xa1kih posegov pri vse starej\xc5\xa1ih, hudo bolnih bolnikih. Kljub napredku sodobne medicine ter u\xc4\x8dinkovitim antibiotikom pa se smrtnost zaradi septi\xc4\x8dnega \xc5\xa1oka v zadnjih 25 letih ni zni\xc5\xbeala.'